রাজশাহীতে মধ্যবিত্তরাও চালের লাইনে  স্টাফ রিপোর্টার, রাজশাহী থেকে: দীর্ঘ হচ্ছে খোলাবাজারে চাল ক্রেতাদের লাইন। রাজশাহীতে প্রতিদিনই বাড়ছে ক্রেতার সংখ্যা। বাজারে চালের দাম এখনো স্থিতিশীল পর্যায়ে না আসায় নিম্ন আয়ের মানুষের শেষ ভরসা যেন ওএমএস। আর এজন্য ট্রাকের পেছনে তাদের প্রতিদিনের অপেক্ষা। কাকডাকা ভোরেই লাইন ধরছে নারী, পুরুষ, শিশুসহ সব শ্রেণীর মানুষ। বেলা বাড়ার সঙ্গে সঙ্গে বাড়ছে লাইনের দৈর্ঘ্য। দীর্ঘ সময় পর জুটছে পাঁচ কেজি চাল। এ চালের জন্য নিম্ন আয়ের মানুষের পাশাপাশি লাইনে  পা দিয়েছেন মধ্যবিত্তরাও। তারা বলছেন, বাজারে চালের দাম যেভাবে বেড়েই চলেছে তাতে এর বিকল্প নেই। তবে রাজশাহীতে প্রতি সপ্তাহে ওএমএসের ৭ লাখ ৩৫ হাজার কেজি চাল বিক্রি হলেও বাজারে এর প্রভাব পড়েনি। বরং, দাম বাড়ার গতি অব্যাহত রয়েছে। এদিকে, রাজশাহী শহর ছাড়াও উপজেলা পর্যায়ে ওএমএসের যে পরিমাণ চাল সরবরাহ দেয়া হচ্ছে তা প্রয়োজনের তুলনায় খুবই কম বলে জানিয়েছেন ক্রেতা-বিক্রেতা উভয়েই। এছাড়া উপজেলা সদরে খোলাবাজারে চাল পাওয়া গেলেও ইউনিয়ন পর্যায়ে তা না পাওয়ায় ওইসব এলাকার নিম্ন আয়ের মানুষ হতাশ হয়েছেন। এ অবস্থায় গ্রামের বেশিরভাগ  মানুষই খোলাবাজারের চাল না পেয়ে বাধ্য হয়ে বেশি দামে চাল কিনছেন বাজার থেকে। তারা গ্রামের মানুষের জন্য ইউনিয়ন পর্যায়েও খোলাবাজারে চাল বিক্রির দাবি করেছেন।  রাজশাহীর সাহেব বাজারে চাল কিনতে এসেছিলেন মধ্য আয়ের পরিবারের গৃহিণী শিউলি বেগম। চালের দাম শুনে বেজাই চটেছেন বিক্রেতার ওপর, তবে বিক্রেতা তাকে বোঝানোর চেষ্টা করছেন, এক মাসে কয়েক দফায় দাম বাড়ায় আপনি যে চাল কিনেন তার কেজিপ্রতি ৫ টাকা বেড়ে গেছে। শেষ পর্যন্ত গোস্‌সা করে সরকারের বাজার নিয়ন্ত্রণকারীদের ওপর একচোট নিয়ে বললেন, ভালো চালের দরকার নেই। একটু মোটা চালটাই  দেন। শিউলি বেগম বললেন, আমি প্রতিবারই ২৮ জাতের চিকন চালটা কিনি। সব শেষে কিনেছি ৪০ টাকা দরে। এবার বাজারে এসে শুনি সেটা এখন ৪৫ টাকা কেজি। ভাবা যায়? ৪৫ টাকা কেজি যদি চাল খেতে হয় আমরা চলবো কী করে? বাধ্য হয়ে ৪২ টাকা কেজি দরে ২৮ জাতের একটু মোটা চালটা কিনলাম। কেজিকে ৩ টাকা বাঁচলো। চালে দু-একটা পাথর আছে, যাই হোক বেছে নিতে হবে। আর মুখেও যদি ২/১ টা পড়ে কিছু করার নেই টাকার দিকটাও তো ভাবতে হবে। চালের বাজারে যারা যাচ্ছেন তারা প্রায় সবাই পড়ছেন এই একই অবস্থায়। এই সুযোগে অনেকেই ছুটছেন খোলাবাজারে ওএমএসের চালের জন্য। হওয়া  ওএমএসের চাল নিতে নিম্ন ও মধ্যবিত্ত মানুষের লাইন দীর্ঘ থেকে দীর্ঘতর হচ্ছে। তবে এ কার্যক্রমে মানুষের লাইন দীর্ঘ হলেও এখন পর্যন্ত তা বাজারে দাম নিয়ন্ত্রণে প্রভাব ফেলতে পারেনি। অভিজ্ঞজন, চাল বিক্রেতা এবং জনপ্রতিনিধিরা মনে করছেন শুধু শহর, পৌরসভা ও উপজেলাভিত্তিক ওএমএসের কার্যক্রম সীমাবদ্ধ না রেখে ইউনিয়ন পর্যায়ে চালু হলে জনগণ বেশি উপকৃত হবে এবং চালের বাজারেও এর ইতিবাচক প্রভাব পড়বে। জেলার প্রতিটি উপজেলায় পাঁচজন ডিলারের মাধ্যমে প্রতিদিন ৫ হাজার কেজি, পৌরসভাগুলোতে তিনজন ডিলারের মাধ্যমে ৩ হাজার কেজি এবং রাজশাহী নগরীর  বিভিন্ন স্থানে ২০টি পয়েন্টে ৬০ হাজার কেজি করে ওএমএসের মাধ্যমে চাল বিক্রি হচ্ছে। শুক্র ও মঙ্গলবার ছাড়া প্রতিদিনই এই কার্যক্রম চলছে। ২রা জানুয়ারি থেকে চাল বিক্রি শুরু হয়। দিন যত যাচ্ছে ক্রেতার সংখ্যা ততই বাড়ছেই। রাজশাহী নগরীর যে কোন পয়েন্টে এখন ক্রেতাদের লম্বা লাইন চোখে পড়ে সকাল থেকে বিকাল পর্যন্ত সব সময়ই। এ কার্যক্রমের প্রথম দিকে নিম্ন আয়ের মানুষ লাইনে দাঁড়িয়ে চাল কিনলেও বর্তমানে মধ্যবিত্তরাও চালের বাড়তি বাজার থেকে বাঁচার জন্য লাইনে দাঁড়িয়ে চাল নিতে দ্বিধাবোধ করছেন না। রাজশাহী জেলাকে খাদ্য ভাণ্ডার বলে অভিহিত করা  হলেও চালের দাম লাগামহীনভাবে বেড়ে বাড়তে থাকায় এখানেও ওএমএসের চাহিদা অন্য যে কোন এলাকা থেকে কম নয়। পুরুষের পাশাপাশি নারী-শিশুরাও লাইনে দাঁড়িয়ে চাল নিচ্ছে। স্কুলপড়ুয়া শিশু-কিশোররা অনেকেই ক্লাস বাদ দিয়ে দাঁড়াচ্ছে চাল কেনার লাইনে। তবে চালের বরাদ্দ কম থাকায় এবং চাহিদা বেশি হওয়ায় অনেককে চাল না পেয়ে খালি হাতে বাড়িতে ফিরতে হচ্ছে। খোলাবাজারে চাল বিক্রি শুরু হয় সকাল ৯টা থেকে। কিন্তু না পাওয়ার আশঙ্কায় অনেকেই অন্য কাজ ফেলে ভোর থেকে লাইনে দাঁড়াচ্ছেন। উপজেলা পর্যায়েও একই চিত্র দেখা যাচ্ছে। তবে উপজেলাতে সরবরাহ চাহিদার  তুলনায় আরও কম। পুরো উপজেলায় মাত্র ৫ জন ডিলারের মাধ্যমে প্রতি সপ্তাহে ৫ হাজার কেজি চাল দেয়া হচ্ছে। যা চাহিদার তুলনায় খুবই কম। অথচ গ্রামেই বাস করে অধিকাংশ মানুষ। এর মধ্যে দারিদ্র্য সীমার নিচে অনেকের বসবাস। ইউনিয়ন পর্যায়ে এই কার্যক্রম চালু না থাকায় গ্রামের নিম্ন আয়ের মানুষ অনেক পথ পাড়ি দিয়ে উপজেলা সদরে চাল কিনতে গিয়ে হয়রানির শিকার হচ্ছেন। একদিকে পাঁচ কেজি চাল কিনতে গিয়ে দিনমজুররা একবেলা বা কেউ কেউ পুরো দিনই শেষ করে দিচ্ছেন। আবার দূর থেকে চাল কিনতে গিয়ে পড়ছেন বাড়তি খরচের ঝামেলায়। এ প্রসঙ্গে মোহনপুরের মৌগাছি উচ্চ  বিদ্যালয়ের শিক্ষক নুরুল ইসলাম এবং মাহবুবুর রহমান বলেন, অচিরেই ইউনিয়নভিত্তিক সরকারিভাবে ওএমএস কার্যক্রম চালু না করলে গ্রামের গরিব মানুষরা অনেকে খাদ্যের অভাবে শহরে যেতে বাধ্য হবে। ইউনিয়নভিত্তিক এ কার্যক্রম চালু হলে চালের বাজার দর কমে আসবে বলে তারা মনে করেন। এ ছাড়াও পবা উপজেলার হরিপুর ইউপি চেয়ারম্যান বজলে রেজভি আল হাসান মুঞ্জিল, হড়গ্রাম ইউপি চেয়ারম্যান অধ্যাপক আবুল কালাম আজাদ, দামকুড়া ইউপি চেয়ারম্যান আবদুস সালামসহ অনেক জনপ্রতিনিধি গ্রামের খেটে খাওয়া মানুষকে বাঁচাতে ওএমএস কার্যক্রম চালুর দাবি জানান। জেলা খাদ্য  নিয়ন্ত্রক হাফিজুর রহমান বলেন, যে পরিমাণ চাল সরবরাহ দেয়া হচ্ছে তার থেকে চাহিদা অনেক বেশি। তবে, এই কার্যক্রম চালু আছে বলেই বাজারে দামের ঊর্ধ্বগতি থেমে আছে।    ওএমএস-এর চাল কালোবাজারে  উখিয়া (কক্সবাজার) প্রতিনিধি: উখিয়া উপজেলায় ওএমএসের চাল কালোবাজারে বিক্রি করার অভিযোগ উঠেছে। খাদ্য গুদাম অফিসের দারোয়ান হামিদ ও খাদ্য গুদাম কর্মকর্তা কামাল উদ্দিন যোগসাজশের মাধ্যমে ৫০% কমিশনের মাধ্যমে ডিলারদের সহায়তায় ওএমএসের চাল গরিব মানুষের মাঝে খোলাবাজারে বিক্রি না  করে বেশিরভাগ চাল তুলে দিচ্ছে কালোবাজারি সিন্ডিকেটের হাতে। দু'সপ্তাহে অন্তত ১ টন চাল পাইকারি বাজারে সিন্ডিকেট ব্যবসায়ীদের দোকানে পৌঁছে দিয়েছে বলে জানা গেছে। ওএমএসের চাল নিতে আসা অসংখ্য দরিদ্র নারী-পুরুষ খালি হাতে ফিরে গেলেও মাথাব্যথা নেই ডিলার ও তদারকি কর্মকর্তাদের। একাধিক ডিলারের সঙ্গে গোপন আঁতাত থাকায় খাদ্য গুদাম কর্মকর্তা কোন দিন ওএমএস কেন্দ্রে পরিদর্শন করেনি বলে জানা গেছে। ফলে জনগণের মাঝে খোলাবাজারে চাল বিক্রি করে চালের মূল্য বৃদ্ধি ঠেকাতে সরকারের পদক্ষেপ ভেস্তে যাচ্ছে কক্সবাজারে।  জানা গেছে, উখিয়া  উপজেলায় ৫ জন ডিলার। এরা হলেন মোস্তফা কামাল, ইব্রাহিম, আবদুল গফুর, হাছন সওদাগর ও ছৈয়দ আলম। এদের মাধ্যমে খোলাবাজারে ওএমএস'র চাল বিক্রি কার্যক্রম শুরু করা হয় গত ১ জানুয়ারি থেকে। ওএমএস'র ডিলারশিপ নিতে অনেকে আবেদন করলেও খাদ্য গুদাম কর্মকর্তা ও কিছু প্রভাবশালী ব্যক্তির পছন্দের ব্যক্তি ছাড়া কাউকে ডিলারশিপ না দেয়ায় কতিপয় অসৎ ডিলার পাইকারি বাজারে ও এমএসএ'র চাল বিক্রি করার সুযোগ পেয়েছে। ওএমএস'র চাল প্রতি কেজি ২৫ টাকা দরে ওইসব ডিলারদের কাছ থেকে কিনে নিয়ে একটি অসাধু চাল ব্যবসায়ীচক্র প্রতি কেজি ৩০ টাকা হারে পাইকারি  বাজারে বিক্রি করছে বলে জানা গেছে। তাছাড়া খাদ্য গুদামেও কিছু চাল রেখে আসা হয় অবৈধভাবে বিক্রি করার জন্য। এক্ষেত্রে খাদ্য কর্মকর্তা কামাল উদ্দিন ও দারোয়ান হামিদ ডিলারদের সঙ্গে আঁতাতের মাধ্যমে জনৈক আবদুর রহিমের কাছে এসব ওএমএস'র চাল বিক্রি করার অভিযোগ রয়েছে। ফলে চালের মূল্য কমার পরিবর্তে বেড়ে চলছে উখিয়ার বিভিন্ন হাটবাজারে। এ ব্যাপারে উখিয়া খাদ্য গুদাম কর্মকর্তা কামাল উদ্দিনের সঙ্গে যোগাযোগ করা হলে তিনি জানান, আমার বিরুদ্ধে যা অভিযোগ তা ভিত্তিহীন, প্রতিটি কেন্দ্রে তদারকি কর্মকর্তারা নিয়মিত তদারক করে থাকেন। তারপরও কোন  অভিযোগ পেয়ে থাকলে আমার কিছু করার নেই।    জাপা নেতা পাশাকে কুপিয়ে জখম করেছে সন্ত্রাসীরা  গোপালগঞ্জ প্রতিনিধি: দুই আইনজীবীর মধ্যে কথা কাটাকাটির জের ধরে সন্ত্রাসীদের ধারালো অস্ত্রের আঘাতে গুরুতর আহত জেলা জাতীয় পার্টির সাবেক সাধারণ সম্পাদক এড. নাহাজ পাশা। গোপালগঞ্জ সদর হাসপাতালে চিকিৎসাধীন এড. নাহাজ পাশাকে গত বুধবার সন্ধ্যায় একদল সন্ত্রাসী তার বাসভবনে ঢুকে এলোপাতাড়ি কুপিয়ে আহত করে। এব্যাপারে নাহাজ পাশার স্ত্রী মাহাবুবা বেগম লাকী বাদী হয়ে নজরুলসহ ৬  জনকে আসামি করে আদালতে একটি মামলা দায়ের করেছেন। জানা গেছে, বুধবার বিকাল ৩টায় একটি মামলা নিয়ে এড. ইদ্রিস আলীর সঙ্গে এড. নাহাজ পাশার কথা কাটাকাটি হয়। এক পর্যায়ে সন্ধ্যায় একদল সন্ত্রাসী নাহাজ পাশার বাসভবনে প্রবেশ করে তাকে এলোপাতাড়ি কুপিয়ে আহত করে।    নাটোর-রাজশাহী মহাসড়ক অবরুদ্ধ  নাটোর প্রতিনিধি: নাটোরে সড়ক দুর্ঘটনায় এক স্কুলছাত্রী আহত হওয়ার জের ধরে সদর উপজেলার ঢালান এলাকায় প্রায় ২ ঘণ্টা নাটোর-রাজশাহী মহাসড়ক অবরোধ করে রাখে বিক্ষুব্ধ এলাকাবাসী। এ সময়  স্থানীয় জনসাধারণ রাস্তায় টায়ার জ্বালিয়ে বিক্ষোভ করতে থাকে। পরে পুলিশ গিয়ে পরিস্থিতি নিয়ন্ত্রণে আনে। গতকাল এ ঘটনা ঘটে। সকাল ১১টার দিকে সদর উপজেলার তোকিয়া ঢালান এলাকায় রাস্তা পারাপারের সময় একটি বাস স্থানীয় প্রাইমারি স্কুলের দ্বিতীয় শ্রেণীর ছাত্রী পপি খাতুনকে ধাক্কা দিয়ে পালিয়ে যায়। আশঙ্কাজনক অবস্থায় তাকে রাজশাহী মেডিকেল কলেজ হাসপাতালে ভর্তি করা হয়। এ ঘটনার পর বিক্ষুব্ধ এলাকাবাসী রাস্তায় টায়ার জ্বালিয়ে ও গাছ ফেলে বন্ধ করে দেয় নাটোর-রাজশাহী মহাসড়ক। এ সময় রাস্তার উভয় পাশে শতাধিক যানবাহন আটকা পড়ে। বন্ধ হয়ে যায়  চঁাঁপাইনবাবগঞ্জ ও রাজশাহীর সঙ্গে ঢাকার যান চলাচল।    বিদ্রোহী প্রার্থী নূরুল হুদা আওয়ামী লীগ থেকে বহিষ্কার  দাগনভূঞা (ফেনী) প্রতিনিধি: দাগনভূঞা পৌরসভা নির্বাচনে মেয়র পদে আওয়ামী লীগের তৃণমূলের মনোনীত প্রার্থী ওমর ফারুক খানের বিরুদ্ধে দলীয় সিদ্ধান্ত অমান্য করে নির্বাচন করা এবং দলীয় শৃঙ্খলা ভঙ্গের অভিযোগে দাগনভূঞা পৌর আওয়ামী লীগের যুগ্ম সাধারণ সম্পাদক নূরুল হুদা হুদনকে তার দায়িত্ব থেকে অব্যাহতিসহ আওয়ামী লীগের প্রাথমিক সদস্য পদ থেকে বহিষ্কার করা হয়েছে।  গতকাল উপজেলা আওয়ামী লীগ ও পৌর আওয়ামী লীগের এক সভায় এ সিদ্ধান্ত গৃহীত হয় বলে উপজেলা আওয়ামী লীগের সাধারণ সম্পাদক অলি আহমদ স্বাক্ষরিত এক প্রেস বিজ্ঞপ্তিতে জানানো হয়েছে। দলীয় সূত্র জানায়, কেন্দ্রীয় আওয়ামী লীগের সিদ্ধান্তের আলোকে দাগনভূঞা পৌর নির্বাচনে মেয়র পদে সম্ভাব্য দলীয় সাতজন প্রার্থী থেকে একক দলীয় প্রার্থী মনোনয়নে ৭ই জানুয়ারি আতাতুর্ক স্কুল মিলনায়তনে পৌর আওয়ামী লীগের কাউন্সিল অনুষ্ঠিত হয়।    রাজারহাট উপজেলাকে ভর্তি সফল উপজেলা ঘোষণা  রাজারহাট  (কুড়িগ্রাম) প্রতিনিধি: রাজারহাট উপজেলায় প্রাথমিক বিদ্যালয়ে শতভাগ ভর্তি নিশ্চিত করে এ উপজেলাকে শতভাগ ভর্তি সফল উপজেলা হিসেবে ঘোষণা করার কার্যক্রম এগিয়ে চলেছে। রাজারহাট উপজেলা পরিষদের চেয়ারম্যান আবুনুর মোহাম্মদ আক্তারুজ্জামান ও উপজেলা নির্বাহী অফিসার মো. রাহেনুল ইসলাম এ কার্যক্রম বাস্তবায়নের জন্য কাজ করে যাচ্ছেন। আগামী ২৫শে জানুয়ারি আনুষ্ঠানিকভাবে রাজারহাট উপজেলাকে শতভাগ ভর্তি সফল উপজেলা হিসেবে ঘোষণা করা হবে বলে জানা গেছে। 'স্কুলে যাওয়াই শিশুর কাজ, কেউ রবে না বাইরে আজ' স্লোগান নিয়ে এবং সরকারের ডিজিটাল বাংলাদেশ গড়ার  লক্ষ্যে রাজারহাট উপজেলায় স্কুলের বাইরে কোন শিশু না থাকার পদক্ষেপ নিয়েছে কর্তৃপক্ষ। প্রথম পর্যায়ে গ্রামগঞ্জে উদ্বুদ্ধকরণ র‌্যালি, এসএমসি সদস্যদের সঙ্গে মতবিনিময়, অভিভাবক সমাবেশ এবং ভর্তির জন্য প্রচারণা চালানো হয়েছে। এছাড়াও প্রত্যেক ইউনিয়নে আলোচনা সভা, শিশু জরিপ এরপর শিক্ষকরা বাড়ি বাড়ি গিয়ে অভিভাবকদের সঙ্গে মতবিনিময় করেন। এ ব্যাপারে সহকারী উপজেলা শিক্ষা অফিসার এ এস এম সাজ্জাদুর রহমান জানান, প্রাথমিক শিক্ষার ব্যাপারে রাজারহাট উপজেলা একটি সফল উপজেলা। প্রাথমিক শিক্ষার গুণগতমান বৃদ্ধির জন্য রাজারহাট উপজেলা  পরিষদের চেয়ারম্যান আবুনুর মোহাম্মদ আক্তারুজ্জামান ও রাজারহাট উপজেলা নির্বাহী অফিসার মো. রাহেনুল ইসলামের যৌথ প্রচেষ্টায় সমাপনী পরীক্ষার আগে মডেল টেস্টের মাধ্যমে দুর্বল শিক্ষার্থীদের চিহ্নিত করে তাদের জন্য বিশেষ ক্লাসের ব্যবস্থা গ্রহণ করা হয়। এতে করে গত সমাপনী পরীক্ষায় পাসের হার ছিল শতকরা ৯৯ দশমিক ০০৭৫ ভাগ।    বিদ্যুতের মূল্য বৃদ্ধির সিদ্ধান্ত বাতিলের দাবিতে খুলনায় অবস্থান ধর্মঘট  স্টাফ রিপোর্টার, খুলনা থেকে: পহেলা ফেব্রুয়ারি থেকে বিদ্যুতের মূল্য শতকরা  ১৬ থকে ২০ শতাংশ বৃদ্ধির জন্য বাংলাদেশ এনার্জি রেগুলেটরি কমিশনের সিদ্ধান্তের প্রতিবাদে এবং এই অবিবেচক সিদ্ধান্ত বাতিলের দাবিতে খুলনায় অবস্থান কর্মসূচি পালিত হয়েছে। গতকাল শনিবার সকালে খুলনা নাগরিক সমাজের উদ্যোগে নগরীর পিকচার প্যালেস মোড়ে এ অবস্থান কর্মসূচি পালিত হয়। অবস্থান কর্মসূচিতে বক্তারা বলেন, শেখ হাসিনার সরকার জনগণের দুর্ভোগকে বিবেচনা করে বিদ্যুতের সাশ্রয়ী মূল্য নির্ধারণ করবেন এবং আগামীতে নতুন নতুন বিদ্যুৎ কেন্দ্র স্থাপনে যথাযথ ভূমিকা পালন করবেন। নাগরিক নেতা এডভোকেট ফিরোজ আহমেদের সভাপতিত্বে অবস্থান  কর্মসূচিতে বক্তব্য রাখেন খুলনা-২ আসনের সংসদ সদস্য নজরুল ইসলাম মঞ্জু, অধ্যক্ষ মাজহারুল হান্নান, সাবেক ভারপ্রাপ্ত সিটি মেয়র মনিরুজ্জামান মনি, রফিকুল হক খোকন, দীপক কর, এস এম মঞ্জুরুল আলম, মনিরুল হক বাচ্চু, হাফিজুর রহমান, রোকেয়া ফারুক, মাহবুব আলম প্রিন্স, মোমিনুল ইসলাম পারভেজ, মিজানুর রহমান বাবু, আসাদুজ্জামান মুরাদ, আরিফুজ্জামান আরিফ, প্রদীপ শীল, আফজাল হোসেন রাজু, মহেন্দ্রনাথ সেন, বাবুল হাওলাদার, খায়রুল ইসলাম লাল, হুমায়ুন কবির, হাবিবুর রহমান কবির, কেএম আশরাফুল আলম নান্নু প্রমুখ। বক্তারা এলপি গ্যাস সিলিন্ডার প্রতি  ১০৪০ টাকা থেকে ১২০০ টাকায় বৃদ্ধির প্রতিবাদে আগামী সোমবার সকালে খালিশপুর যমুনা তেল ডিপো ঘেরাও ও স্মারকলিপি প্রদানের কর্মসূচি সফলের জন্য খুলনাবাসীর প্রতি আহ্বান জানান।    ভাসমান তেল ডিপো ডিজেলশূন্য  চিলমারী (কুড়িগ্রাম) প্রতিনিধি: তিন সপ্তাহ যাবৎ ভাসমান যমুনা তেল ডিপোতে ডিজেল নেই। ডিপো কর্তৃপক্ষ বলছেন, ব্রহ্মপুত্র নদে নাব্যর কারণে ডিজেল আনা সম্ভব হচ্ছে না। আর এ কারণে সংকটে পড়েছেন কৃষকরা। ২০ দিন যাবৎ চরাঞ্চলের কৃষকরা প্রতি লিটার ডিজেল ২/৩ টাকা বেশি দিয়ে  ক্রয় করছেন। অপরদিকে ডিপো ডিলাররাও সংকটে পড়েছেন। তারা বলছেন, বেশি মূল্যে ডিজেল ক্রয় করে কৃষকদের চাহিদা পূরণ করা সম্ভব নয়। এতে লাভের সম্ভাবনা যতটুকু লোকসানের সম্ভাবনা ততটুকু। ডিলাররা বলছেন, কেন এই ছায়া-আলোর খেলা বুঝে ওঠা যাচ্ছে না।  ১৯৮৯ সালে উত্তরবঙ্গে জ্বালানি তেলের সরবরাহ নিশ্চিত করাতে চিলমারী উপজেলায় ভাসমান তেল ডিপোটি স্থাপন করা হয়। পদ্মা, মেঘনা ও যমুনা অয়েল কোম্পানি তিনটি বার্জ থেকে একই সঙ্গে তেল সরবরাহ শুরু করলেও অজ্ঞাত কারণে পদ্মা অয়েল কোম্পানি চিলমারী থেকে স্থানান্তরিত হয়ে গাইবান্ধার বালাসীতে  চলে যায়। সেই থেকে কুড়িগ্রাম, লালমনিরহাট ও জামালপুর এলাকায় তেলের চাহিদা পূরণ করছে ভাসমান তেল ডিপোর মেঘনা ও যমুনা অয়েল কোম্পানি। বর্তমানে চিলমারীর দুটি বার্জের মধ্যে মেঘনা অয়েল কোম্পানির মেরিন বার্জে তেল ধারণক্ষমতা ৪ লাখ লিটার এবং যমুনা অয়েল কোম্পানির বার্জে তেল ধারণ ক্ষমতা ৭ লাখ ৫০ হাজার লিটার। বর্তমানে প্রতিদিন গড়ে চিলমারী ভাসমান ডিপোতে তেলের চাহিদা ৭০ থেকে ৮০ হাজার লিটার।  এই ডিপো থেকে প্রতি লিটার ৪২ টাকা ৬৬ পয়সা দরে মেঘনা কোম্পানি ১০ জন এবং যমুনা কোম্পানি ১৫ জন এজেন্টের মাধ্যমে ডিজেল বিপণন করে। মূল  এজেন্টরা সাব-এজেন্ট ও খুচরা বিক্রেতাদের দ্বারা বাজারে ডিজেল সরবরাহ ও বিক্রি করে থাকে। বাজারে প্রতি লিটারের খুচরা মূল্য সর্বোচ্চ ৪৪ টাকা। চিলমারী ডিপোর যমুনা কোম্পানির অফিস সূত্রে জানা গেছে, গত ২০ ডিসেম্বর ৪ লাখ ২০ হাজার লিটার ডিজেল নিয়ে একটি জাহাজ চিলমারীতে এসেছিল। ওই তেল গত ১০ জানুয়ারি শেষ হয়ে যায়। তখন থেকেই যমুনা ডিপো বার্জ তেলশূন্য রয়েছে। শূন্যতার কারণে চিলমারী, রৌমারী, রাজিবপুরসহ গোটা জেলার কৃষকরা হতাশাগ্রস্ত হয়ে পড়ে। এ ব্যাপারে যমুনা ডিপো ইনচার্জ, চিলমারীর সঙ্গে কথা হলে তিনি জানান, হঠাৎ করে চিলমারী  বিআইডব্লিউটিএ অফিস থেকে কোম্পানিকে জানিয়ে দেয়া হয়, নাব্য সংকট ও চ্যানেলে পানি কম থাকায় জাহাজ চলাচল করা যাবে না মর্মে অভিযোগ করায় কোম্পানি থেকে আমাদের তেল সরবরাহ করতে দেরি হচ্ছে। তবে কোম্পানি জানিয়েছে তেল নিয়ে জাহাজ রওনা দিয়েছে। দু-একদিনের মধ্যে তেল নিয়ে জাহাজ ডিপোতে পৌঁছাবে। এলাকাবাসী বলছেন, চ্যানেলগুলোতে পানি বৃদ্ধি পেয়েছে। বর্তমানে প্রায় ৭ ফিট পানি আছে। কিন্তু অজ্ঞাত কারণে প্রায় সময় বিআইডব্লিউটিএ অফিস থেকে কোম্পানিগুলোতে জাহাজ চলাচল করতে পারবে না এই মর্মে কোম্পানিগুলো তেলবাহী জাহাজ দিতে চান না। এ ব্যাপারে  চিলমারী বিআইডব্লিউটিএ'র ভারপ্রাপ্ত হেড পাইলট মো. আবদুল করিমের সঙ্গে কথা হলে তিনি জানান, কিছুদিন আগে পানি কম থাকায় জাহাজ চলাচলের সমস্যা ছিল। অপরদিকে পানি কম থাকার অজুহাত দেখিয়ে তেল ডিলারদের সঙ্গে কোন কথা না বলে ডিপো কর্তৃপক্ষ বেংমারাঘাট থেকে ভাসমান তেল ডিপোটি সরিয়ে প্রায় তিন কিলোমিটার দক্ষিণে মেঘনা ও যমুনা ডিপো দুটি স্থানান্তর করেন। যার ফলে প্রায় তিন কিলোমিটার বালুর চর ভেঙে ড্রামপ্রতি ৬০/৭০ টাকা বেশি দিয়ে তেল নিয়ে আসতে হিমশিম খাচ্ছে ব্যবসায়ীরা।     দিনাজপুরে যান চলাচল ছিল বন্ধ  স্টাফ রিপোর্টার, দিনাজপুর থেকে: দিনাজপুরে গতকাল শনিবার যান চলাচল বন্ধ ছিল। সকাল ৬টা থেকে সন্ধ্যা ৬টা পর্যন্ত বন্ধ ছিল বাস, ট্রাক, মাইক্রোবাসসহ শ্রমিক চালিত সব ধরনের যানবাহন। উত্তরবঙ্গ সড়ক পরিবহন শ্রমিক ফেডারেশনের সাধারণ সম্পাদক ও দিনাজপুর মোটর পরিবহন শ্রমিক ইউনিয়নের সাধারণ সম্পাদক মজিবর রহমানের মৃত্যুতে শ্রমিকরা গতকাল সকাল ৬টা থেকে সন্ধ্যা ৬টা পর্যন্ত সব ধরনের যানবাহন চলাচল বন্ধ ঘোষণা করায় অলিখিত এই পরিবহন ধর্মঘট পালিত হয়। যাত্রীরা জানান, কোন রকম পূর্ব ঘোষণা ছাড়াই যান চলাচল  বন্ধ থাকায় যাত্রীরা বেকায়দায় পড়েছেন। একজন শ্রমিক নেতার মৃত্যুতে দীর্ঘ ১২ ঘণ্টা যান চলাচল বন্ধকে অমানবিক বলে আখ্যায়িত করেছেন যাত্রীরা। উল্লেখ্য, লিভার সিরোসিস জনিত দীর্ঘ রোগ ভোগের পর গত শুক্রবার সকাল সাড়ে ১০টায় ঢাকার সিএমএইচ হাসপাতালে শ্রমিক নেতা মজিবর রহমান শেষ নিঃশ্বাস ত্যাগ করেন। মৃত্যুকালে শ্রমিক নেতা মজিবর রহমানের বয়স হয়েছিল ৬২ বছর। তিনি স্ত্রী, ১ পুত্র ও ৩ কন্যাসহ অসংখ্য আত্মীয়-স্বজন, বন্ধু-বান্ধব, গুণগ্রাহী এবং শ্রমিকদের মাঝে হাজার হাজার ভক্ত-অনুরাগী রেখে গেছেন। তিনি দীর্ঘদিন যাবত দুরারোগ্য ক্যান্সারে  আক্রান্ত হয়ে ঢাকাস্থ সিএমএ হাসপাতালে ভর্তি ছিলেন। মজিবর রহমান দিনাজপুরসহ উত্তরাঞ্চলের একজন দাপটশালী শ্রমিক নেতা। তার নেতৃত্বে দিনাজপুরসহ উত্তরাঞ্চলে বহুবার অনির্দিষ্টকালের ধর্মঘট পালিত হয়েছে। তিনি তার নেতৃত্ব দিয়ে শ্রমিকদের হৃদয় জয় করে নিয়েছিলেন। গতকাল দিনাজপুরে দু'দফা জানাযার পর শেখ জাহাঙ্গীর গোরস্থানে শ্রমিক নেতা মজিবরের লাশ দাফন সম্পন্ন হয়। শ্রমিক নেতা মজিবর রহমানের মৃত্যুতে গভীর শোক প্রকাশ করেছেন বিরোধী দলীয় নেতা ও বিএনপি চেয়ারপারসন বেগম খালেদা জিয়া। সেই সঙ্গে মরহুমের শোকসন্তপ্ত পরিবারের প্রতি সমবেদনা  জানিয়েছেন তিনি। তিনি বলেন, মজিবর রহমানের মৃত্যুতে জাতি এক নিবেদিতপ্রাণ শ্রমিক নেতাকে হারালো। শুক্রবার চেয়ারপারসনের দপ্তর থেকে প্রেরিত এক বিবৃতিতে এ শোক জানানো হয়। অপর এক বিবৃতিতে নৌ পরিবহন মন্ত্রী ও সড়ক পরিবহন শ্রমিক ফেডারেশনের কার্যকরী সভাপতি শাহজাহান খান, বাংলাদেশ সড়ক পরিবহন শ্রমিক ফেডারেশনের যুগ্ম সম্পাদক এডভোকেট শিমুল বিশ্বাস এবং ওসমান আলী, ঢাকা বিভাগ সড়ক পরিবহনের সভাপতি সাদিকুর রহমান হিরু, সাধারণ সম্পাদক হুমায়ন কবির খান, দক্ষিণাঞ্চল আঞ্চলিক কমিটির শ্রী ভূষণ ঘোষ, সাধারণ সম্পাদক আবদুর রহিম, বাংলাদেশ বাস  ট্রাক ওনার্স এসোসিয়েশনের সভাপতি আলী কবির চান, সেক্রেটারি মো. হানিফ, বাংলাদেশ ট্রাক মালিক সমিতির সভাপতি রুস্তম আলী প্রমুখ নেতাও শোক প্রকাশ করেছেন।    চট্টগ্রামে কার্নিশ ধসে ২ নির্মাণ শ্রমিকের মৃত্যু, আহত ১  চট্টগ্রাম ব্যুরো: নির্মাণাধীন একটি বাড়ির কার্নিশ ধসে পড়ায় প্রাণ হারিয়েছেন ২ নির্মাণ শ্রমিক। আহত হয়েছে অপর এক শ্রমিক। মহানগরীর চান্দগাঁও থানা এলাকার কাসেম কলোনিতে গতকাল সকালে ঘটে মর্মান্তিক এ ঘটনা। চান্দগাঁও থানা পুলিশ জানায়, সকাল ৯টার দিকে মৌলভী  পুকুরপাড় এলাকার কাশেম কলোনিতে নির্মাণাধীন একটি পাকা বাড়ির ঢালাই করা ছাদের বাঁশ খুলে নেয়ার সময় কার্নিশের একাংশ ধসে পড়ে কর্মরত শ্রমিকদের ওপর। এতে শাহীন, মজিদ ও নজরুল নামের ৩ শ্রমিক চাপা পড়ে ধসে পড়া অংশের নিচে। স্থানীয় লোকজন তাদের উদ্ধার করে নিয়ে যায় চট্টগ্রাম মেডিকেল কলেজ হাসপাতালে। এর আধ ঘণ্টা পর মো. মজিদ (২৭) ও মোহাম্মদ শাহীন (৩২) হাসপাতালে মারা যায়। পুলিশ জানায়, কার্নিশটির সিমেন্ট ভাল করে জমাট বাঁধার আগেই এর ঠেকিয়ে রাখা বাঁশ খুলে নেওয়ার কারণে এটি ধসে পড়েছে। নিহত ২ শ্রমিকেরই বাড়ি নওগাঁ জেলায়। চট্টগ্রাম  মেডিকেল কলেজ হাসপাতালে চিকিৎসাধীন নির্মাণ শ্রমিক নজরুল ইসলামের অবস্থাও আশঙ্কাজনক বলে জানায় হাসপাতাল সূত্র।    উখিয়া থানায় দুগ্ধ শিশুর করুণ মৃত্যু  উখিয়া (কক্সবাজার) প্রতিনিধি): উখিয়া থানায় নিষ্পাপ ঝিনুক মণি নামের দেড় বছরের এক শিশুকন্যা নির্মম মৃত্যুর শিকার হয়। বৃহস্পতিবার সন্ধ্যায় বিকালে কক্সবাজার জেলা কারাগারে মায়ের সঙ্গে গ্রেপ্তার হওয়া ফুটফুটে শিশু কন্যার করুণ মৃত্যুর ঘটনায় এলাকায় ক্ষোভের সৃষ্টি হয়েছে। গত ১৩ই জানুয়ারি মধ্যরাতে ঘুম থেকে দুগ্ধ শিশুসহ  তার মাকে পুলিশ নারী নির্যাতন মামলায় গ্রেপ্তার দেখিয়ে জেলহাজতে চালান দেয়। জেলহাজতেই অযত্ন, অবহেলা ও রুদ্ধদ্বার কারা পরিবেশে দেড় বছরের শিশুটি নিউমোনিয়াসহ নানা রোগে আক্রান্ত হয়ে ৮ দিনের মাথায় বৃহস্পতিবার বিকাল সাড়ে ৫টায় মৃত্যু হয়। নিহত শিশুর পিতা জালিয়া পালং ইউনিয়নের ডেইলীপাড়া গ্রামের বাসিন্দা জমির আহমেদ।    দৌলতপুরে ইভটিজার গ্রেপ্তার  দৌলতপুর (কুষ্টিয়া) প্রতিনিধি: দৌলতপুরে পলাশ নামে এক ইভটিজারকে গ্রেপ্তার করেছে পুলিশ। গতকাল উপজেলার মথুরাপুর পিপলস্‌  ডিগ্রি কলেজের কাছ থেকে ইভটিজারকে গ্রেপ্তার করা হয়। দৌলতপুর থানা পুলিশ জানায়, ওই কলেজের শান্তা (১৬) নামে প্রথম বর্ষের এক ছাত্রী কলেজে যাওয়ার সময় মথুরাপুর এলাকার ফজল শেখের বখাটে ছেলে পলাশ (১৮) তাকে উত্ত্যক্ত করে। এ ঘটনা পার্শ্ববর্তী মথুরাপুর ক্যাম্পের পুলিশকে জানানো হলে পুলিশ ওই বখাটে পলাশকে গ্রেপ্তার করে থানায় সোপর্দ করে। এ ঘটনায় থানায় মামলা হয়েছে।    ঘাটাইলে জুয়াড়িদের হামলায় ৫ পুলিশ আহত, গ্রেপ্তার ৪  ঘাটাইল (টাঙ্গাইল) প্রতিনিধি: ঘাটাইল উপজেলার  দেওজানা বাজারে জুয়াড়িদের হামলায় পুলিশের এক এসআইসহ ৫ পুলিশ আহত হয়েছে। জুয়াড়িরা এ সময় পুলিশের দু'টি গাড়ি ভাঙচুর করে। পুলিশ এ ঘটনায় জড়িত ৪ জনকে গ্রেপ্তার করেছে। ঘটনাটি ঘটেছে গত শুক্রবার রাত ২টায়। গ্রেপ্তারকৃতরা হলো রকিবুল হাসান (৪৫), আবদুস ছালাম (২৫), সুজন (২০) ও বাদল মিয়া (২৫)।    কোটচাঁদপুরে স্কুলছাত্র নিহত  কোটচাঁদপুর (ঝিনাইদহ) প্রতিনিধি: কোটচাঁদপুরে ট্রাকের চাপায় ৬ষ্ঠ শ্রেণীর এক ছাত্র নিহত হয়েছে। গতকাল সকালে প্রাইভেট পড়তে যাবার পথে এ ঘটনা ঘটে। জানা  যায়, পৌর এলাকার সলেমানপুর গ্রামের আ. রাজ্জাকের পুত্র রাসেল (১১) সকালে বাইসাইকেল নিয়ে প্রাইভেট পড়তে বাড়ি থেকে বের হয়। বাড়ির সামনে রাস্তায় মাটি বোঝায় ট্রাক্টর রাসেলকে চাপা দেয়। ফলে ঘটনাস্থলে সে মারা য়ায়। কোটচাঁদপুর পাইলট মাধ্যমিক বালক বিদ্যালয়ের ছাত্র রাসেলের এ করুণ মৃত্যুতে সহপাঠীদের মাঝে শোকের ছায়া বিরাজ করছে।    ইবিতে ছাত্রদলের দু'গ্রুপের ধাওয়া-পাল্টা ধাওয়া  ইবি প্রতিনিধি: ইসলামী বিশ্ববিদ্যালয়ে অভ্যন্তরীণ কোন্দলের জের ধরে ছাত্রদলের দু'গ্রুপের মধ্যে  ধাওয়া-পাল্টা ধাওয়ার ঘটনা ঘটেছে। এ ঘটনায় উভয় গ্রুপ পরস্পর পরস্পরকে দায়ী করেছে। প্রত্যক্ষদর্শী সূত্রে জানা যায়, ছাত্রদল সভাপতি ওমর ফারুক তার কয়েকজন নেতাকর্মী নিয়ে বেলা ১১টায় বিশ্ববিদ্যালয় প্রশাসন ভবনের পাশে অবস্থান করছিল। এ সময় সাধারণ সম্পাদক গ্রুপের কয়েকজন নেতাকর্মী তাদেরকে ধাওয়া করে। এতে সভাপতি গ্রুপের নেতাকর্মীরা তাড়া খেয়ে পালিয়ে যায়। ইবি ছাত্রদলের সভাপতি ওমর ফারুক বলেন, 'জিয়া পরিষদের কয়েক শিক্ষকের উস্কানিতে ছাত্রদলের কিছু কর্মী দলের মধ্যে বিশৃঙ্খলা সৃষ্টি করার পাঁয়তারা করছিল। তাদেরকে ছাত্রদল নেতাকর্মীরা  ক্যাম্পাস থেকে বের করে দিয়েছে।' এ ঘটনার পর ছাত্রদল সাধারণ সম্পাদক রাশেদুল ইসলাম রাশেদের নেতৃত্বে নেতাকর্মীরা লাঠিসোটা নিয়ে পুনরায় সভাপতি গ্রুপের উপর চড়াও হয়। কিন্তু সে সময় তারা সভাপতি গ্রুপের কাউকে ক্যাম্পাসের কোথাও পায়নি। এদিকে ক্যাম্পাসে অস্থিতিশীল পরিবেশ সৃষ্টি করার প্রতিবাদে ছাত্রলীগ মিছিল ও সমাবেশ করে।    প্রথমবারের মতো মানিকগঞ্জে গণিত অলিম্পিয়াড   মানিকগঞ্জ প্রতিনিধি: প্রথমবারের মতো মানিকগঞ্জে গণিত অলিম্পিয়াড অনুষ্ঠিত হয়েছে। গতকাল এসএসসি  '৭০ ফোরাম জেলা নাগরিক কল্যাণ পরিষদ আয়োজিত এবং 'গণিত অলিম্পিয়াড' মানিকগঞ্জ শাখার সহায়তায় এ উৎসবের আয়োজন করা হয়। জেলা শহরের খান বাহাদুর আওলাদ হোসেন খান উচ্চ বিদ্যালয় মাঠে সকাল ১১টায় উৎসবমুখর পরিবেশে অনুষ্ঠিত এ গণিত অলিম্পিয়াড উৎসবে প্রধান অতিথি হিসেবে মানিকগঞ্জের অতিরিক্ত জেলা প্রশাসক মিজানুর রহমান, বিশেষ অতিথি বুয়েটের কম্পিউটার সায়েন্স অ্যান্ড ইঞ্জিনিয়ারিং বিভাগের প্রফেসর ড. মো. কায়কোবাদ, বাংলাদেশ গণিত অলিম্পিয়াডের কেন্দ্রীয় কমিটির সাধারণ সম্পাদক মনির হোসেন, জেলা শাখার সভাপতি ডা. সাঈদ আল-মামুন, নাগরিক  কল্যাণ পরিষদের মানিকগঞ্জ শাখার সভাপতি প্রফেসর আ.আ.আ. আসাদুজ্জামানসহ জেলার বিভিন্ন বিদ্যালয়ের শিক্ষকমণ্ডলী উপস্থিত ছিলেন। মানিকগঞ্জ জেলার ২০টি উচ্চ বিদ্যালয়ের ১৯৬ জন শিক্ষার্থী জুনিয়র ও মাধ্যমিক গ্রুপে বিভক্ত এ প্রতিযোগিতায় অংশ নেয়। গণিত প্রতিযোগিতা ছাড়াও প্রশ্নোত্তর-পর্ব, সাংস্কৃতিক অনুষ্ঠান ও পুরস্কার বিতরণীর আয়োজন করা হয় এ অলিম্পিয়াডে।    মাদক বিক্রেতার সাজা  ঠাকুরগাঁও প্রতিনিধি: ঠাকুরগাঁওয়ে ওবায়দুর রহমান (৪০) নামে এক মাদক ব্যবসায়ীকে ২ বছরের  বিনাশ্রম কারাদণ্ড দিয়েছে ভ্রাম্যমাণ আদালত। গতকাল ভ্রাম্যমাণ আদালতের নির্বাহী ম্যাজিস্ট্রেট রাশেদুল ইসলাম এ রায় দেন। গোয়েন্দা পুলিশ জানায়, দুপুরে শহরের আর্টগ্যালারি এলাকার একটি পুকুর পাড়ে মাদকদ্রব্য বিক্রি এবং নিজেও মাদক গ্রহণ করছিল। এ সময় ৫টি নেশাজাতীয় ইনজেকশনসহ তাকে গ্রেপ্তার করা হয়। ডিবি পুলিশের এসআই ফরহাদ জানান, গ্রেপ্তার হওয়া ওবায়দুর দীর্ঘদিন ধরে মাদক বিক্রি করে আসছে।    দর্শনায় শীতে ৪ জনের মৃত্যু  দামুড়হুদা (চুয়াডাঙ্গা) প্রতিনিধি: দর্শনায় একই  গ্রামের ৩ জনসহ ৪ জনের শীতে মৃত্যু হয়েছে। গতকাল ভোরে দর্শনা পৌরসভার শ্যামপুর গ্রামের মৃত ফকির চাঁদ মণ্ডলের স্ত্রী মরিয়ম বিবি (৮৫), মৃত জেবের আলীর স্ত্রী পারুলা বিবি (৯০), মৃত মমিন মণ্ডলের ছেলে শাকিল (১২) ও কেরুজ কোয়ার্টার পাড়ার মৃত আবদুল লতিফের ছেলে আবদুল হাই (৫৭)-এর প্রচণ্ড শীতে মৃত্যু হয়েছে।    রাঙ্গামাটির জুরাছড়ি মৈদং গ্রামে আতঙ্ক  রাঙ্গামাটি প্রতিনিধি: রাঙ্গামাটির জুরাছড়িতে দু'গ্রুপের বন্দুকযুদ্ধের হতাহতের ঘটনার পর মৈদং ইউনিয়নের সাধারণ আদিবাসীদের  মধ্যে আতঙ্ক বিরাজ করছে। সাধারণ গ্রামবাসী জানায়, আতঙ্কিত লোকজন পালিয়ে বেড়াচ্ছে। তবে জেলা প্রশাসক সৌরেন্দ্র নাথ চক্রবর্তী এ কথা নাকচ করে দিয়ে জানিয়েছেন, এলাকার পরিস্থিতি শান্ত রয়েছে। সরকারের পক্ষ থেকে প্রশাসনিকভাবে সব ব্যবস্থা নেয়া হয়েছে বলে তিনি জানান। শুক্রবার ভোরে জুরাছড়ির মৈদংয়ে পার্বত্য চুক্তির পক্ষ বিপক্ষ দু'গ্রুপের সংঘটিত বন্দুকযুদ্ধে ৫ জন ও কাপ্তাইয়ের চন্দ্রঘোনায় ৩ জনসহ মোট ৮ জন নিহতের খবর জানায় গ্রামবাসী। ঘটনার পর দু'টি উপদ্রুত এলাকায় পাঠানো হয় পুলিশ ও সেনা সদস্যদের। ঘটনাস্থল থেকে তল্লাশি চালিয়ে  চন্দ্রঘোনা থেকে উদ্ধার করা হয় ১টি এবং জুরাছড়ির মৈদং থেকে উদ্ধার করা হয় ৩ জনের লাশ। বাকিদের লাশ উদ্ধারে তল্লাশি অব্যাহত রয়েছে। তবে স্থানীয় গ্রামবাসী জানায়, অন্যান্য নিহতদের লাশ সরিয়ে ফেলা হয়েছে। এদিকে গতকাল জুরাছড়ির মৈদংয়ের দুর্গম পাহাড়ি এলাকার দীর্ঘ পথ পাড়ি দিয়ে রাঙ্গামাটি হাসপাতাল মর্গে পুলিশকে লাশ আনতে চরম হিমশিম খেতে হয়। দুপুর নাগাদ কাপ্তাই থেকে রাঙ্গামাটি সদরে অজ্ঞাতনামা একটি লাশ এসে পৌঁছালেও সন্ধ্যা নাগাদ জুরাছড়ি মৈদং থেকে লাশ এসে পৌঁছাতে সময় লাগে অনেক বেশি। এদিকে লাশের অপেক্ষায় জনসংহতি সমিতির নেতাকর্মীরা ভিড়  জমায়। শুক্রবারের ঘটনার পর পার্বত্য চট্টগ্রাম জনসংহতি সমিতি রাঙ্গামাটি শহরে বিক্ষোভ মিছিল করে এ ঘটনায় ইউপিডিএফকে দায়ী করলেও উল্টো জনসংহতি সমিতির দু'গ্রুপকে দায়ী করেছে ইউপিডিএফ। ইউপিডিএফের রাঙ্গামাটির সমন্বয়ক মাইকেল চাকমা আবারও দাবি করেছেন এ ঘটনা জনসংহতি সমিতির অভ্যন্তরীণ কোন্দলের জের। আর জনসংহতি সমিতির দাবি দীর্ঘদিনের আশ্রয়-প্রশ্রয় পেয়ে ইউপিডিএফ এতসব ঘটনা ঘটার সাহস পাচ্ছে। এক বিক্ষোভ-সমাবেশে জনসংহতি সমিতির নেতা বোধিসত্ব চাকমা ইউপিডিএফকে এ হত্যাকাণ্ডের জন্য দায়ী করে অবিলম্বে হত্যাকারীদের খুঁজে বের করে  শাস্তির দাবি জানান। তিনি বলেন, জনসংহতি সমিতির আর একটি সদস্যদের এভাবে প্রাণ গেলে তারা বৃহত্তর আন্দোলন শুরু করবেন। এদিকে পার্বত্য এলাকার বিবদমান দু'গ্রুপের সংঘাত বেড়ে যাওয়ায় উদ্বেগ প্রকাশ করেছে জাতীয় মানবাধিকার কমিশন। জাতীয় মানবাধিকার কমিশনের সদস্য নিরূপা দেওয়ান অবিলম্বে বিবদমান দু'গ্রুপের সংঘাত বন্ধ করে সমঝোতায় আসার জন্য উভয় পক্ষকে আহ্বান জানিয়েছেন। পার্বত্য এলাকায় আধিপত্য বিস্তারে সংঘাতে জড়িত বিরুদ্ধে ব্যবস্থা নেয়ার কথা জানিয়েছেন জেলা প্রশাসক সৌরেন্দ্র নাথ চক্রবর্তী। তিনি বলেন, পার্বত্য এলাকার স্থিতিশীল পরিবেশ  বজায় রাখতে এবং পার্বত্য এলাকার মানুষের মাঝে শান্তি আনয়নে সরকার যথাযথ ব্যবস্থা নিয়েছে। তিনি আধিপত্য বিস্তারে সংঘাতে জড়িতদের বিরুদ্ধে প্রশাসনিক ব্যবস্থা নেয়ার কথা উল্লেখ করে বলেন প্রশাসন যথাযথ গ্রহণ করেছে। তার দাবি আইন-শৃঙ্খলা পরিস্থিতি নিয়ন্ত্রণে রয়েছে। গতকাল বিকাল ৩ টায় এ রিপোর্ট লেখা পর্যন্ত রাঙ্গামাটির জুরাছড়িতে মৈদংয়ে দু'গ্রুপের বন্দুকযুদ্ধে নিহত অন্যান্যদের লাশ খুঁজতে এখনো তল্লাশি চলছে বলে জানা গেছে।    রাজশাহী রহমান জুটমিলে ভয়াবহ অগ্নিকাণ্ড  স্টাফ রিপোর্টার, রাজশাহী থেকে: রাজশাহীর পবায় অবস্থিত বেসরকারি মালিকানাধীন রহমান জুট মিলের গুদামে ভয়াবহ অগ্নিকাণ্ডের ঘটনা ঘটেছে। ফায়ার সার্ভিসের ৭টি ইউনিট প্রায় ৬ ঘণ্টা চেষ্টা চালিয়ে আগুন কিছুটা নিয়ন্ত্রণে আনতে সক্ষম হলেও পুরোপুরি আগুন নেভাতে রোববার সকাল পর্যন্ত সময় লেগে যাবে বলে জানিয়েছেন ফায়ার সার্ভিস কর্মকর্তারা। অগ্নিকাণ্ডে প্রায় ৭০ হাজার মণ পাট পুড়ে গেছে, যার মূল্য প্রায় ৮ কোটি টাকা। এ ঘটনায় ৩ জন আহত হয়েছে। এদের মধ্যে মোশাররফ নামে একজনকে হাসপাতালে ভর্তি করা হয়েছে। পবা উপজেলার আলাইবিদিপুর এলাকায় অবস্থিত  রহমান জুট মিলের শ্রমিকরা জানায়, দুপুর সাড়ে ১২টার দিকে মিলের পাট গোডাউনে তারা ধোয়া দেখতে পান। এ সময় ফায়ার সার্ভিসে খবর দিয়ে প্রথমে তারা নিজেরাই আগুন নেভানোর চেষ্টা করেন। কিন্তু আগুন তাদের নিয়ন্ত্রণের বাইরে চলে যায় এবং মুহূর্তের মধ্যে এর লেলিহান শিখা দাউ দাউ করে জ্বলে উঠে। এরই মধ্যে ফায়ার সার্ভিসের একটি দল সেখানে হাজির হয়ে আগুন নিয়ন্ত্রণে আনার চেষ্টা করে। কিন্তু জুট মিলের পাশে পানি না থাকায় ফায়ার সার্ভিস সদস্যদের শুরুতে খানিকটা বেগ পেতে হয়। শুরুতে ফায়ার সার্ভিসের গাড়িতে থাকা পানি দিয়েই আগুন নিয়ন্ত্রণে আনার  চেষ্টা করতে হয়। কিন্তু সময় যাবার সঙ্গে সঙ্গে আগুনের মাত্রা বাড়তে থাকায় রাজশাহী শহরের সবগুলো ইউনিট ছাড়াও তানোর উপজেলা থেকেই ফায়ার সার্ভিসের গাড়ি আনা হয় সেখানে। মিলের আশপাশের ছোটখাটো পুকুর-ডোবা থেকেই পানি নিয়ে আগুন নেভানো শুরু হয়। শেষ পর্যন্ত ফায়ার সার্ভিসের ৭টি ইউনিটের প্রায় ৫০ জন কর্মী আগুন নেভানোর কাজ করেন। বেলা ১টা থেকে একটানা চেষ্টা চালিয়ে শেষ পর্যন্ত সন্ধ্যা ৭ টার দিকে আগুন নিয়ন্ত্রণে আনা সম্ভব হয়। তবে, ফায়ার সার্ভিসের রাজশাহী জোন এর উপ-পরিচালক মিজানুর রহমান জানান, শনিবার সন্ধ্যা সোয়া সাতটায় জানান, আগুন এখন  নিয়ন্ত্রণে এসেছে তবে পুরোপুরি নেভাতে সারারাত সময় লেগে যাবে। রোববার সকালের আগে আগুন পুরোপুরি নেভানো সম্ভব নয়। অগ্নিকাণ্ডের কারণ সম্পর্কে এখনো নিশ্চিত হওয়া যায়নি। সংশ্লিষ্ট সূত্রগুলো বলছে, যেহেতু ওই গুদামে বিদ্যুতের সংযোগ ছিল না সে কারণে সট সার্কিটের কোন আশঙ্কা নেই। এখন ধারণা করা হচ্ছে, সিগারেটের আগুন বা শত্রুতাবশত লাগানো আগুনে এই ঘটনা ঘটে থাকতে পারে। ফায়ার সার্ভিসের রাজশাহী জোন এর উপপরিচালক মিজানুর রহমান জানান, আগুন লাগার কারণ বা ক্ষয়ক্ষতি সম্পর্কে এখনই কিছু বলা যাচ্ছে না। তবে তিনি জানান, মিলের হাজার হাজার  মণ পাট পুড়ে গেছে।    কোল্ড স্ট্রোকে মারা গেছে ১০ কোটি টাকার মাছ  স্টাফ রিপোর্টার, বগুড়া থেকে: আদমদীঘি উপজেলায় গত এক সপ্তাহে কোল্ড স্ট্রোকে প্রায় ১০ কোটি টাকার মাছ মারা যাওয়ায় মাছ চাষিরা হতাশ হয়ে পড়েছেন। তবে মৎস্য বিভাগ থেকে বলা হচ্ছে শীতের তীব্রতা কমে গেলে এবং পুকুরে পানি পরিবর্তন করে তাপমাত্রা নিয়ন্ত্রণে আনলে মাছের মড়ক কমে যাবে। এই উপজেলায় প্রায় ৬ হাজার সরকারি ও বেসরকারি পুকুর, হ্যাচারি ও জলাশয়ে মাছ চাষ হয়ে থাকে। প্রায় ১৫ দিন যাবৎ বগুড়ায় শীতের  তীব্রতা বাড়ায় ওই উপজেলার পুকুরগুলোর মাছ মরে ভাসতে থাকে। গত এক সপ্তাহ যাবৎ উপজেলার বিভিন্ন হ্যাচারি, পুকুর, জলাশয়ের মাছ মরতে থাকে। দু'দিন যাবৎ এই মড়ক মহামারীতে রূপ নেয়। কৃষকরা কোটি কোটি টাকা বিনিয়োগের পর মাছের এই মড়কে দিশাহারা হয়ে পড়ে। তারা পুকুরের মরা মাছগুলো মাটিতে গর্ত খুঁড়ে পুঁতে রাখা শুরু করেছে। কেউ কেউ পানিতে ভেসে উঠা জীবিত মাছগুলো অল্প দামে বাজারে বিক্রি করে দিচ্ছে। এলাকাবাসী গরিব মানুষরা মরা মাছগুলো খাওয়ার জন্য নিয়ে যাচ্ছে। দেশী জাতের কোন মাছ মরার খবর পাওয়া যায়নি। উপজেলার কালাইকুড়ি গ্রামে অবস্থিত  জি.এম এ্যাকোয়া মৎস্য খামারের ব্যবস্থাপক আব্দুল মুহিত তালুকদার জানান, এ পর্যন্ত তার প্রায় ৭০ টন পাঙ্গাশ মাছ মারা গেছে। সরদার মৎস্য খামারের ব্যবস্থাপক বেলাল হোসেন সরদার জানান, তারও প্রায় ৬০ টনের বেশি পাঙ্গাশ ও কৈ মাছ মারা গেছে। ক্ষতির পরিমাণ প্রায় অর্ধ কোটি টাকার বেশি। হ্যাচারি মালিক ও মাছ চাষি রফি আহমেদ জানান, তারও প্রায় অনুরূপ পরিমাণ টাকার মাছ মরে গেছে। মাছ চাষি আকতারুজ্জামান মিঠু জানান, তার প্রায় ১০ লাখ টাকার মাছ মরে গেছে। আব্দুল মুহিত জানান, তার গ্রামের ক্ষুদ্র মাছ চাষি আবুল কালাম আজাদের ৭ লাখ, আবুল বাসার  তালুকদার টুলুর ৫ লাখ টাকার মাছ মরে গেছে। হ্যাচারি মালিক ও মাছ চাষি বেলাল হোসেন সরদার জানান, এভাবে উপজেলার প্রায় ৫ শতাধিক মাছ চাষির প্রত্যেকে কম-বেশি ক্ষতির শিকার হয়েছেন। তিনি সহ সব মাছ চাষিরা জানান, এভাবে মাছের মড়ক অব্যাহত থাকলে এ উপজেলার মৎস্য চাষিরা পুঁজি হারিয়ে পথে বসে যাবে। মৎস্য চাষিরা জানান, এ পর্যন্ত ওই উপজেলায় প্রায় ১০ কোটি টাকা মূল্যের মাছ মারা গেছে। এবং মাছ মড়া অব্যাহত রয়েছে। এ ব্যাপারে উপজেলার ভারপ্রাপ্ত মৎস্য কর্মকর্তা রতন কুমার কুণ্ডুর সঙ্গে যোগাযোগ করা হলে তিনি মাছ মড়কের কথা স্বীকার করে জানান,  শীতজনিত রোগ বা কোল্ড স্ট্রোকেই পাঙ্গাশ, কৈ, মাগুর ও তেলাপিয়া মাছে মড়ক ধরেছে। তবে তাপমাত্রা বেড়ে গেলে মাছের মড়ক কমে যাবে। এছাড়া, তিনি জানান, মৎস্য চাষিদের পুকুরের পানি পরিবর্তন করে পানির তাপমাত্রা বাড়ানোর পরামর্শ দেয়া হয়েছে। এধরনের মাছ খেলে কোন রোগের সম্ভাবনা নেই। তবে পচে যাওয়া মাছ খেলে রোগের সম্ভাবনা রয়েছে। শুধু বিদেশী জাতের মাছগুলোতে এ মড়ক ধরেছে। তিনি আরও জানান, সারাদেশের মধ্যে মৎস্য চাষে আদমদীঘি অন্যতম। এই এলাকায় ৬ হাজার মৎস্য চাষির জীবিকায় বিপর্যয় নেমে এসেছে। মাছ মারা যাওয়ার ক্ষয়ক্ষতির পরিমাণ এখনও  সঠিকভাবে নির্ণয় করা না গেলেও সর্বসাকুল্যে কোটি টাকার বেশি হবে।    বিজয়ী কমিশনারের বাড়িতে অগ্নিসংযোগ  নড়াইল প্রতিনিধি: নির্বাচনে হেরে বিজয়ী তেলায়েত হোসেন কমিশনারের বাড়িতে অগ্নিসংযোগ ও মারপিট করে মারাত্মক জখম করেছে আওয়ামী লীগ প্রার্থী মাহাবুব আলমের লোকেরা। এতে মহিলা সহ ২ জন আহত হয়েছে। ঘটনাটি ঘটেছে গতকাল নড়াইল পৌরসভার ৯ নং ওয়ার্ডে। তেলায়েত হোসেন (কমিশনার) অভিযোগ করে বলেন, নবনির্বাচিত পৌর চেয়ারম্যান জুলফিকার আলী গতকাল সকাল ১১টায় নড়াইল পৌরসভার ৯ নং  ওয়ার্ডে ভোটারদের সঙ্গে শুভেচ্ছা বিনিময় করতে যাবেন। তিনি কোথায় কোথায় যাবেন এ জন্য তার বড় ভাই হেমায়েত হোসেন সহ পৌর বিএনপি'র সভাপতি আজিজার রহমান, ৯ নং ওয়ার্ড বিএনপি'র সাধারণ সমপাদক বাবুল ওই ওয়ার্ডের কাশিয়ারা গ্রামের সালামের বাড়ির কাছে গেলে পরাজিত আওয়ামী লীগ প্রার্থী মাহাবুব আলম স্থানীয় সন্ত্রাসীদের নেতৃত্বে রড, হাতুড়ি, রামদা সহ হেমায়েত হোসেনের ওপর হামলা চালায়। এলাকাবাসী তাকে উদ্ধার করে নড়াইল সদর হাসপাতালে ভর্তি করে। এরপর সন্ত্রাসীরা বাড়িতে হামলা চালায় এবং বড় ভাবিকে মারধর করে। এসময় সন্ত্রাসীরা জমি থেকে হলুদ তুলে  নিয়ে যায়। উল্লেখ্য, গত ২৯ শে ডিসেম্বর একই সন্ত্রাসীরা তেলায়েত হোসেন কমিশনারের মেজভাই বেলায়েত হোসেনকে নির্বাচনী কাজ করার সময় বেধড়ক পিটিয়ে মারাত্মক জখম করে।    মৌলভীবাজারে ইভটিজারের শাস্তির দাবিতে মহাসড়ক অবরোধ  মৌলভীবাজার প্রতিনিধি: ছাত্রী উত্ত্যক্তকারী বখাটের বিচারের দাবিতে মৌলভীবাজার সদর উপজেলার কাজিরবাজার আপ্তাব উদ্দিন উচ্চ বিদ্যালয়ের শিক্ষার্থীরা গতকাল ১ ঘণ্টা ঢাকা-সিলেট মহাসড়ক অবরোধ করে রাখে। এ সময় সড়কের দু' দিকে প্রচুর যানবাহন আটকা পড়ে। পুলিশ  উপস্থিত হয়ে শিক্ষার্থীদের আশ্বস্ত করে বখাটেকে গ্রেপ্তার করা হবে। পরে শিক্ষার্থীরা অবরোধ প্রত্যাহার করে নেয়। পুলিশ ও স্থানীয় সূত্র জানায়, মৌলভীবাজার সদর উপজেলার আপ্তাব উদ্দিন উচ্চ বিদ্যালয়ের এক ছাত্রীকে স্থানীয় বেকামুড়া গ্রামের এক বখাটে ছেলে উত্ত্যক্ত করে আসছিল বেশ কিছুদিন ধরে। ছাত্রী বিষয়টি তার স্কুলের প্রধান শিক্ষিকাকে জানায়। স্কুলের ম্যানেজিং কমিটি ও স্থানীয় গণ্যমান্য লোকজনের উপস্থিতিতে এক সালিশ বৈঠকে বখাটে ছালিক মিয়া ও তার পিতা উপস্থিত হন। সালিশ বৈঠকের সিদ্ধান্তক্রমে বখাটের মুচলেকায় বিষয়টির মীমাংসা হয়  গত ২১ শে ডিসেম্বর। এর কয়েক দিন পর থেকে আবার ছালিক মিয়া ঐ ছাত্রীকে উত্ত্যক্ত করতে শুরু করে। ছাত্রীর সহপাঠীরা এর প্রতিবাদ করলে গত ২১শে জানুয়ারি ছালিক মিয়া ও তার সহযোগীরা স্কুলের ছাত্র ছামাদ মিয়াসহ কয়েকজনকে শারীরিক নির্যাতনে গুরুতর আহত করে। আহত ছামাদ মিয়াকে মৌলভীবাজার সদর হাসপাতালে ভর্তি করা হয়। এ ঘটনার প্রেক্ষিতে ক্ষুব্ধ শিক্ষার্থীরা গতকাল শনিবার সকালে তাদের স্কুলের সম্মুখে সিলেট-ঢাকা মহাসড়ক অবরোধ করে রাখে। এ সময় দু'দিক থেকে আসা অর্ধশতাধিক যানবাহন অবরোধে আটকা পড়ে। খবর পেয়ে মৌলভীবাজার মডেল থানার উপ-পরিদর্শক সজল  কুমার কানু ও আবুল কাশেমের নেতৃত্বে একদল পুলিশ ঘটনাস্থলে গিয়ে দোষী ব্যক্তিকে ২৪ ঘণ্টার মধ্যে গ্রেপ্তারের আশ্বাস দিলে পরে তারা অবরোধ প্রত্যাহার করে নেয়। বিদ্যালয়ের প্রধান শিক্ষক প্রতিভা রানী চক্রবর্তী জানান, দোষী ব্যক্তির বিরুদ্ধে থানায় মামলা দায়েরের প্রক্রিয়া চলছে। মডেল থানার দায়িত্বে থাকা ভারপ্রাপ্ত কর্মকর্তা উপ-পরিদর্শক সজল কুমার কানু জানান, এ ব্যাপারে মামলা হলে আইনানুগ ব্যবস্থা নেয়া হবে।    কলাপাড়ায় মুক্তিযোদ্ধা আহত  স্টাফ রিপোর্টার, বরিশাল  থেকে: সন্ত্রাসী হামলায় কলাপাড়া উপজেলা মুক্তিযোদ্ধা কমান্ডের ডেপুটি কমান্ডার ও ঢাকা সাংবাদিক ইউনিয়নের সদস্য হাবিবুল্লাহ রানাকে বৃহস্পতিবার রাত ১০টার দিকে পৌরশহরের নাচনাপাড়া চৌরাস্তা এলাকায় বেধড়ক পিটিয়ে গুরুতর আহত করেছে। আশংকাজনক অবস্থায় স্থানীয়রা তাকে কলাপাড়া হাসপাতালে ভর্তি করে। এ ঘটনায় শুক্রবার রাত সাড়ে ৮টার দিকে মুক্তিযোদ্ধা হাবিবুল্লাহ রানা বাদী হয়ে কলাপাড়া থানায় আ. ছোবাহান টেন্ডল ও মাইনুল টেন্ডলসহ ৪ জনকে আসামি করে একটি এজাহার দায়ের করেছেন।  উপজেলা মুক্তিযোদ্ধা কমান্ডের ডেপুটি কমান্ডার হাবিবুল্লাহ  রানা জানান, ইতিপুর্বে কলাপাড়া উপজেলার যুদ্ধাপরাধীর তালিকা উপজেলা নির্বাহী অফিসার ও পুলিশ প্রশাসনের কাছে জমা দেয়া হয়েছে।ওই তালিকায় রাজাকার আ. ছোবাহান টেন্ডলের নাম তালিকাভুক্ত করার কথা লোকমুখে শুনতে পাওয়ার পর বৃহস্পতিবার রাত ১০টার দিকে পৌরশহরের নাচনাপাড়ার চৌরাস্তা এলাকায় ডিম কেনার জন্য দোকানে গেলে ছোবাহান টেন্ডল ও তার পুত্র মাইনুল টেন্ডলসহ তাদের সহযোগীরা তাকে মেরে গুরুত্বর আহত করে এবং পকেটে থাকা এক হাজার টাকা ছিনিয়ে নিয়ে যায়।    যুবকের লাশ উদ্ধার  স্টাফ রিপোর্টার, বরিশাল থেকে: নৌকাডুবির ৬ দিন পর আগৈলঝাড়ার পয়সারহাট নদীতে নিখোঁজ যুবকের লাশের সন্ধান পাওয়া গেছে। নৌকাডুবির স্থান থেকে বেশ কিছু দূরে দক্ষিণে তার লাশ ভেসে উঠে। গতকাল সকালে স্থানীয়রা লাশ দেখতে পেলে তার পরিবারের লোকজন এসে বাবু মিয়ার লাশ শনাক্ত করে। গত ১৭ই জানুয়ারি বাগধা পশ্চিমপাড় থেকে গাজী-কালুর গান শুনে বাড়ি ফেরার পথে খেয়া পার হবার সময় খাজুরিয়া গ্রামের আলী আকবর মিয়ার পুত্র বাবু মিয়া দলবলসহ নৌকায় উঠলে যাত্রীদের হুড়োহুড়িতে মাঝ নদীতে নৌকা উল্টে ডুবে যায়। অন্য যাত্রীরা সাঁতরিয়ে তীরে উঠলেও সাঁতার না  জানায় বাবু মিয়া তলিয়ে যায়। এ ঘটনার ৬ দিন পর গতকাল সকালে বাবু মিয়ার লাশ পাওয়া যায়।    রামগতিতে আওয়ামী লীগের সংবাদ সম্মেলন  রামগতি (লক্ষ্মীপুর) প্রতিনিধি: রামগতি পৌরসভা নির্বাচনে ভোট কেন্দ্রে হামলা, গুলি, ব্যালট বাক্স ছিনতাইয়ের চেষ্টা এবং প্রিজাইডিং অফিসারকে মারধরের ঘটনার প্রতিবাদ এবং বিচার দাবি করে গতকাল শনিবার সকালে রামগতি পৌর আওয়ামী লীগ সংবাদ সম্মেলন করেছে। রামগতি প্রেসক্লাবের অস্থায়ী কার্যালয়ে আয়োজিত ওই সংবাদ সম্মেলনে লিখিত বক্তব্য উপস্থাপন  করেন পৌর আওয়ামী লীগের আহ্বায়ক মো. সাইদ পারভেজ। সংবাদ সম্মেলনে সাইদ পারভেজ বলেন, নির্বাচনের দিন ৪ নম্বর ওয়ার্ডের উত্তর হাসান হোসেন এ আখের রেজিস্ট্রি বেসরকারি প্রাথমিক বিদ্যালয় কেন্দ্র দখল করার জন্য একদল সন্ত্রাসী গুলি ছুড়তে ছুড়তে হামলা চালায়। ওই ঘটনায় নারী ও শিশুসহ স্থানীয় ১২ জন গুলিবিদ্ধ হন। একই সন্ত্রাসীরা সন্ধ্যায় রিটার্নিং অফিসার কার্যালয় ও নির্বাচন নিয়ন্ত্রণ কক্ষের সামনে ৩ নম্বর ওয়ার্ডের চর সেকান্দর সফিক একাডেমী কেন্দ্রের প্রিজাইডিং অফিসার উপজেলা পল্লী উন্নয়ন কর্মকর্তা শংকর পালকে মারধর করে। তারা নির্বাচনের  কাজে ব্যবহৃত রিকুইজিশন করা একটি গাড়ি ভাঙচুর করে ব্যালট বাক্স ছিনতাইয়ের চেষ্টা করে। সংবাদ সম্মেলনে দাবি করা হয়, রামগতি পৌর আওয়ামী লীগ এবং উপজেলা আওয়ামী লীগসহ সহযোগী সংগঠনের কোন নেতাকর্মী ওই দিনের ঘটনায় জড়িত ছিলেন না।